गुडला मंगम्मा कहिथें, "जब हमन हैदराबाद आयेन त हमन ला जऊन बूता मिलिस तऊन ला करेन. हमन अपन बेटी ला बढ़िया पढ़ाय सेती भरपूर पइसा कमाय ला चाहत रहेन." वो अऊ ओकर घरवाला गुडला कोटैया 2014 मं तेलंगाना के महबूबनगर जिला के अपन गांव ला छोड़ के राज के राजधानी हैदराबाद आ गे रहिस. ये ह वो मन के पहिली लइका कल्पना के जनम के तुरते बाद रहिस.
फेर सहर वो मन सेती मयारू नई रहिस. जब वोला कऊनो बूता नई मिलिस, त कोटैया ला रोजी-रोटी सेती हाथ ले मैला ढोय ला मजबूर होय परिस. वो ह नाली साफ करे ला सुरु कर दीस.
कोटैया ह बिल्डिंग-सड़क बनेइय्या जगा मं घलो रोजी मजूरी के घलो कोसिस करिस. मंगम्मा कहिथे, "ये काम वाले जगा मन घर ले बनेच दूरिहा मं रहिस अऊ वो ला आय-जाय मं खरचा करे ला परत रहिस, येकरे सेती वो ला हमेसा लगत रहय के हाथ ले मैला सफाई के काम ओकर ले बने हवय काबर काम घर के तीर मं रहिस." वो ह अनुमान लगाथे के वो ह ये बूता हफ्ता मं कम से कम तीन जुवार करत रहिस. येकर ले वोला रोजी के 250 रूपिया मिलत रहिस.
वो दिन कोटैया ला जुन्ना सहर के भीड़-भाड़ वाले इलाका सुल्तान बाजार मं बूता करे सेती रखे गे रहिस, इहाँ अक्सर कतको नाली बंद हो जावत रहिस. जब अइअसने होथे, त हैदराबाद मेट्रोपॉलिटन वाटर सप्लाई एंड सीवरेज बोर्ड (एचएमडब्ल्यूएसएसबी) सेती काम करेइय्या ठेकादार ह मरद मन ला हाथ ले नाली साफ करे अऊ मैला ला हटाय के काम मं रखथे.
काम मं रखे गे लोगन मन ले एक कोटैया के संग काम करेइय्या अऊ ओकर मितान, बोंगू वीर स्वामी रहिस, जऊन ह बगेर कऊनो सुरच्छा साजो-सामान के मैनहोल मं उतर गे अऊ कुछु पल बीते अचेत होके गिर गे. वोला देख के ओकर संग बूता करत कोटैया ह वो ला बचाय सेती कुद परिस. कुछु मिनट बाद कोटैया घलो अचेत होके गिर परिस.
गुडला कोटैया ह 1 मई, 2016 के गुजर गे रहिस. ये ह मई दिवस रहिस, जऊन दिन सरा दुनिया मजूर मन के हक के बात करथे. न त वो मन ला, अऊ न त ओकर घरवाली ला, ये मालूम हवय के कऊनो ला हाथ ले मैला ढोय के बूता कराय ह 1993 ले गैर कानूनी आय. अइसने करवाय ह अब हाथ ले मैला ढोय के बूता देय ह रोजगार के रूप मं रोक अऊ ओकर पुनर्वास अधिनियम, 2013 के तहत जुरुम आय. ये ला टोरे ले दू बछर तक के जेल धन एक लाख रूपिया तक के जुरमाना धन दूनों हो सकथें.
मैनहोल मं जहरीला हवा ले कोटैया अऊ वीरा स्वामी के मारे जाय के कुछेक हफ्ता भर बाद, मंगम्मा अऊ भाग्यलक्ष्मी ला ठेकेदार डहर ले 2-2 लाख रूपिया दे गे, जेन ह वो मन ला काम मं रखे रहिस.
कुछेक महिना बीते, भारत मं मैला ढोय के रिवाज ला खतम करे सेती काम करेइय्या संगठन, सफाई कर्मचारी आंदोलन (एसकेए) के सदस्य मन मंगम्मा ले भेंट करिन. वो मं वोला बताइन के ओकर परिवार 10 लाख तक के राहत पैकेज पाय के काबिल हवय. 2014 मं सुप्रीम कोर्ट के एक ठन फइसला मं मुआवजा तय करे गे रहिस, जऊन मं राज सरकार मन ला 1993 ले सीवर धन सेप्टिक टंकी के सफई करेइय्या मन के परिवार ला मुआवजा देय के निर्देश देय रहिस. एकर छोड़, हाथ ले मैला ढोवइय्या लोगन मन के के पुनर्वास सेती स्वरोजगार योजना के जरिया ले, सरकार ह नगद सहायता घलो देथे. मैला ढोवइय्या अऊ ओकर आसरित लोगन मन ला पूंजी सब्सिडी (15 लाख रूपिया तक) अऊ कौशल विकास प्रसिच्छ्न देथे जेकर ले वो मन नवा काम धंधा करे सकंय.
एसकेए ह तेलंगाना हाई कोर्ट मं एक ठन अरजी दायर करे के बाद, मारे गे नौ मैला ढोवइय्या मन के परिवार ला 2020 मं सरी मुआवजा मिल गे - कोटैया अऊ वीरा स्वामी के परिवार ला छोड़के. एसकेए के तेलंगाना चैप्टर के मुखिया के. सरस्वती के कहना आय के वो ह अदालत मं ये मामला ला लड़े सेती एक झिन वकील के संग काम करत हवंय.
वो अऊ ओकर दू झिन लइका, वामसी अऊ अखिल, एक ठन बहुमंजिला इमारत के कम उजियार वाले तलघर मं सीढ़ी के बगल मं बने एक ठन नान कन खोली मं रहिथें. वो मन 2020 के आखिर मं इहाँ रहे सेती आय रहिन, काबर वो मन वो इलाका के बने घर के 5,000-7,000 रूपिया भाड़ा अब देय के ताकत नई रहिस. मंगम्मा ये पांच मंजिला इमारत के चौकीदारी करथे अऊ ओकर आस-पास के साफ-सफई के काम घलो करथे. येकर बर वो ला महिना के 5,000 रूपिया मिलथे, अऊ रहे सेती ये खोली घलो दे गे हवय.
साल 2020 मं, जब कल्पना 19 बछर के रहिस, मंगम्मा ह अपन बेटी के बिहाव करे के फइसला करिस. ठेकेदार ले मिले 2 लाख रूपिया ले वो ह अपन बेटी के बिहाव के खरचा करिस. येकर छोड़, वो ह गोशमहल के एक ठन महाजन ले घलो करजा लीस. वो ह महिना के 3 फीसदी बियाज मं पइसा देय हवय. विधानसभा निर्वाचन इलाका के दफ्तर मं सफाई करमचारी मंगम्मा जतका पइसा कमाथे, ओकर आधा भाग हरेक महिना करजा चुकाय मं सिरा जाथे.
ये बिहाव के खरचा ह परिवार ला दिवालिया बना दे हवय. वो ह बताथे, "हमर ऊपर अभू 6 लाख रूपिया के करजा हवय. (अपन कमई ले) मुस्किल ले घर के खरचा चलत हवय." इमारत के आस-पास के साफ-सफई ले होय कमई ला छोड़ के, जुन्ना हैदराबाद के गोशमहल विधानसभा निर्वाचन इलाका के दफ्तर मं सफ़ाईकर्मी के रूप मं वो ह 13,000 रूपिया महिना कमाथें.
17 बछर के वामसी अऊ 16 बछर के अखिला तीर के कॉलेज मं पढ़थें, अऊ वो मन के पढ़ई के साल भर के फीस 60,000 रूपिया हवय. वामसी ह कालेज मं पढ़े सेती अकाउंटेंट के रूप में पार्ट टाइम नऊकरी करथे. वो ह हफ्ता मं 6 दिन मंझनिया 3 बजे ले रत के 9 बजे तक ले काम करके रोज के 150 रूपिया कमाथे. येकर ले वोला अपन कालेज के फीस भरे मं मदद मिल जाथे.
भाग्यलक्ष्मी घलो सफ़ाईकर्मी के काम करथे. वीरा स्वामी के गुजरे के बाद वो ह ये बूता करे ला सुरु करे रहिस. वो ह अपन बेटा मन अऊ सास के संग कोटि के एक ठन इमारत के तलघर मं बने एक ठन खोली मं रहिथे. वीरा स्वामी के फोटू खोली के एक ठन टेबल मं रखे हवय. ओकर खोली समान ले भरे पड़े हवय, जऊन मं अधिकतर समान लोगन मन के देय धन बऊरे बाद देय आय.
खोली के भीतरी मं जगा नई होय सेती, परिवार के कुछेक समान खोली के बहिर गाड़ी रखे के जागा के कोनहा मं परे हवय. बहिर मं रखे एक ठन सिलाई मसीन कंबल अऊ कपड़ा ले लदाय परे हवय. भाग्यलक्ष्मी येकर बारे मं बताथें; "मंय 2014 मं सिलाई के एक ठन कोर्स मं दाखिला ले रहेंव अऊ कुछु बखत तक ले ब्लाउज अऊ दूसर कपड़ा सिलत रहेंव." काबर के, खोली मं सबके सुते सेती भरपूर जगा नई ये, येकरे सेती माधव अऊ जगदीश खोली मं सुतथें. भाग्यलक्ष्मी अऊ राजेश्वरी बहिर मं प्लास्टिक के चद्दर अऊ सरकी बिछाके सुतथें. ओकर रंधनी खोली इमारत के दूसर कोनहा मं हवय, येकरे सेती. प्लास्टिक के परदा ले घेर के नान कन जगा बनाय गे हवय, जिहां बहुते कम उजेला आथे.
ये कहिनी लिकहे सेती लेखक ला रंग दे के डहर ले अनुदान मिले हवय.
